पर इन्ने चिरै गी पिछले भित्ते च द्रौड़दा 2 इक जागत आया, दमैं मुट्ठियां शक्करू कन्नै भरोची दियां हियां। पिच्छे 2 कालू त्रंबड़ी लेइयै लग्गे दा हा, पर जागतै दे मुआं पर डरै दा कोई नामो नशान गै नईं हा। ओ अंजना दे कच्छ आइयै पुंञां बेई गेआ ते शक्कर खान लगी पेआ। मुआं चा लालां तिड़कदियां जा करदियां हियां। सारे टल्ले मैलु कन्ने भरोचे दे हे। अंजना ने जिसलै उसी धरोइयै दिक्खेया तां ओदा त्राह् निकली गेया। शान्ति ने कालु गी परताई ओड़ेया पर ओ आखदा जा करदा हा, "रोज गुड़ खाई जन्दा ऐ। खण्ड ए नेईं छोड़दा। इयै साह्ब रेआ तां होई गेई कमाई।" अंजना दी समझा च किश बी नेईं हा आवा करदा।